राजा ने तोड़ी जेल की रोटी, फर्श पर सोए  
2जी स्पेक्ट्रम घोटाला मामले में जेल भेजे गए पूर्व दूरसंचार मंत्री ए राजा ने तिहाड़ जेल में पहले दिन आम कैदियों की तरह जेल का खाना खाया।
2जी स्पेक्ट्रम घोटाला मामले में जेल भेजे गए पूर्व दूरसंचार मंत्री ए राजा ने तिहाड़ जेल में पहले दिन आम कैदियों की तरह जेल का खाना खाया और फर्श पर सोए। इसके अलावा सुबह छह बजे जगकर ही वह कैदियों की होनेवाली गिनती में शामिल भी हुए।  जेल के एक वरिष्ठ अधिकारी ने बताया कि जेल नंबर एक में बंद राजा को कोई विशेष सुविधा नहीं दी गई है और वह ज्यादातर समय खुद में ही खोए रहते हैं।  अधिकारी के अनुसार, पूर्व मंत्री ने जेल के अंदर बने भोजन को खाने में कोई ना-नुकुर नहीं की। रात के भोजन में उन्होंने चावल, दाल, राजमा और सब्जियां खाईं। बाद में जमीन पर सोने के लिए उन्हें सात कंबल दिए गए। तिहाड़ जेल में राजा को दिल्ली पुलिस के पूर्व सहायक पुलिस आयुक्त (एसीपी) एसएस राठी और दो अन्य कैदियों के साथ रखा गया है।